CELEX: 32020D1260
Language: lt
Date: 2020-09-04 00:00:00
Title: Tarybos įgyvendinimo sprendimas (ES) 2020/1260 2020 m. rugsėjo 4 d. kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

10.9.2020   
               
               
                  LT
               
               
                  Europos Sąjungos oficialusis leidinys
               
               
                  L 296/1
               
            
         TARYBOS ĮGYVENDINIMO SPRENDIMAS (ES) 2020/1260
         2020 m. rugsėjo 4 d.
         kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 287 straipsnį Rumunija nuo pridėtinės vertės mokesčio (toliau – PVM) gali atleisti apmokestinamuosius asmenis, kurių metinė apyvarta yra ne didesnė kaip 35 000 EUR sumai lygiavertė suma, apskaičiuota nacionaline valiuta pagal jos įstojimo į Sąjungą dienos valiutų perskaičiavimo kursą;
                  
               
                     (2)
                  
                  
                     Tarybos įgyvendinimo sprendimu 2012/181/ES (2) Rumunijai buvo leista imtis specialios priemonės, kuria nukrypstama nuo Direktyvos 2006/112/EB 287 straipsnio (toliau – Nukrypti leidžianti priemonė), ir nuo PVM atleisti apmokestinamuosius asmenis, kurių metinė apyvarta neviršija 65 000 EUR sumai lygiavertės sumos, apskaičiuotos nacionaline valiuta pagal jos įstojimo į Sąjungą dienos valiutų perskaičiavimo kursą. Nukrypti leidžianti priemonė baigė galioti 2014 m. gruodžio 31 d.;
                  
               
                     (3)
                  
                  
                     Tarybos įgyvendinimo sprendimu 2014/931/ES (3) Rumunijai buvo leista toliau taikyti Nukrypti leidžiančią priemonę iki 2017 m. gruodžio 31 d.;
                  
               
                     (4)
                  
                  
                     Tarybos įgyvendinimo sprendimu (ES) 2017/1855 (4) Rumunijai buvo leista taikyti specialią priemonę, kuria nukrypstama nuo Direktyvos 2006/112/EB 287 straipsnio, ir nuo PVM atleisti apmokestinamuosius asmenis, kurių metinė apyvarta neviršija 88 500 EUR lygiavertės sumos nacionaline valiuta pagal jos įstojimo dienos valiutos konvertavimo kursą. Nukrypti leidžiančią priemonę buvo leista taikyti iki 2020 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, atsižvelgiant į tai, kuri data yra ankstesnė;
                  
               
                     (5)
                  
                  
                     2020 m. vasario 18 d. Taryba priėmė Direktyvą (ES) 2020/285 (5), kuria iš dalies keičiami Direktyvos 2006/112/EB 281–294 straipsniai, kiek tai susiję su specialia mažosioms įmonėms skirta schema. Direktyva (ES) 2020/285 valstybėms narėms taip pat leidžiama nuo PVM mokėjimo atleisti apmokestinamuosius asmenis, kurių metinė apyvarta valstybėje narėje neviršija 85 000 EUR ribos arba lygiavertės sumos nacionaline valiuta;
                  
               
                     (6)
                  
                  
                     raštu (jį Komisija užregistravo 2020 m. sausio 14 d.) Rumunija paprašė leidimo toliau taikyti Nukrypti leidžiančią priemonę po 2020 m. gruodžio 31 d.;
                  
               
                     (7)
                  
                  
                     pagal Direktyvos 2006/112/EB 395 straipsnio 2 dalies antrą pastraipą 2020 m. vasario 18 d. raštu Komisija kitoms valstybėms narėms perdavė Rumunijos prašymą. 2020 m. vasario 19 d. raštu Komisija informavo Rumuniją, kad ji turi visą prašymui įvertinti būtiną informaciją;
                  
               
                     (8)
                  
                  
                     iš Rumunijos pateiktos informacijos matyti, kad Nukrypti leidžiančios priemonės taikymo priežastys iš esmės nepasikeitusios. Nukrypti leidžianti priemonė yra supaprastinimo priemonė, kuria daugeliui mažųjų įmonių mažinamos su PVM susijusios prievolės. Ja taip pat sumažinama mokesčių institucijoms tenkanti našta, nes nebereikia prižiūrėti mažos apimties pajamų surinkimo iš didesnio skaičiaus mažųjų įmonių. Dabartinės atleidimo nuo PVM ribos išlaikymas atrodo yra veiksmingas administracinių išteklių taupymo ir mokesčių slėpimo mažinimo būdas;
                  
               
                     (9)
                  
                  
                     Nukrypti leidžianti priemonė apmokestinamiesiems asmenims yra ir bus neprivaloma. Apmokestinamieji asmenys gali toliau pasirinkti taikyti įprastines PVM procedūras pagal Direktyvos 2006/112/EB 290 straipsnį;
                  
               
                     (10)
                  
                  
                     remiantis Rumunijos pateikta informacija, Nukrypti leidžianti priemonė turės tik nežymų poveikį bendrai galutinio vartojimo etapu surenkamų Rumunijos mokestinių pajamų sumai;
                  
               
                     (11)
                  
                  
                     Nukrypti leidžianti priemonė neturės neigiamo poveikio Sąjungos nuosaviems ištekliams, gaunamiems iš PVM, nes Rumunija apskaičiuos kompensaciją pagal Tarybos reglamento (EEB, Euratomas) Nr. 1553/89 (6) 6 straipsnį;
                  
               
                     (12)
                  
                  
                     atsižvelgiant į potencialų teigiamą Nukrypti leidžiančios priemonės poveikį mažųjų įmonių ir mokesčių institucijų administracinės naštos ir reikalavimų laikymosi išlaidų mažinimui ir tai, kad nedaromas didelis poveikis bendroms surenkamoms PVM pajamoms, Rumunijai turėtų būti leista toliau taikyti Nukrypti leidžiančią priemonę;
                  
               
                     (13)
                  
                  
                     leidimas taikyti Nukrypti leidžiančią priemonę turėtų būti suteiktas ribotam laikui. To laiko turėtų pakakti, kad būtų galima įvertinti ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį valstybės narės ne vėliau kaip 2024 m. gruodžio 31 d. turi priimti ir paskelbti įstatymus ir kitus teisės aktus, būtinus, kad būtų laikomasi tos direktyvos 1 straipsnio, bei tas nuostatas turi taikyti nuo 2025 m. sausio 1 d. Todėl yra tikslinga leisti Rumunijai taikyti Nukrypti leidžiančią priemonę iki 2024 m. gruodžio 31 d.;
                  
               
                     (14)
                  
                  
                     todėl Įgyvendinimo sprendimas (ES) 2017/1855 turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2017/1855 2 straipsnio antra pastraipa pakeičiama taip:
            „Šis sprendimas taikomas nuo 2018 m. sausio 1 d. iki 2024 m. gruodžio 31 d.“
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Rumunijai.
         
         
            Priimta Briuselyje 2020 m. rugsėjo 4 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.
         
            (2)  2012 m. kovo 26 d. Tarybos įgyvendinimo sprendimas 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 92, 2012 3 30, p. 26).
         
            (3)  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
         
            (4)  2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
         
            (5)  2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
         
            (6)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).